Landsréttur hefur mildað dóm yfir Jóhannesi Baldurssyni , fyrrverandi framkvæmdastjóra markaðsviðskipta Glitnis og sýknað Pétur Jónasson , fyrrverandi starfsmann eigin viðskipta bankans , í markaðsmisnotkunarmáli Glitnis . Hafði Jóhannes áður fengið 12 mánaða dóm ofan á 5 ár sem hann hafði áður hlotið , en Landsréttur taldi rétt að skilorðsbinda dóminn í ljósi þess að málið hefði „ dregist úr hömlu . “ Pétur hafði áður fengið sex mánaða dóm , en var sem fyrr segir sýknaður . Í málinu voru þeir Lárus Welding , fyrrverandi bankastjóri , Jóhannes og Pétur , auk tveggja annarra starfsmanna eigin viðskipta , ákærðir fyrir markaðsmisnotkun í aðdraganda fjármálahrunsins . Var Lárus einnig ákærður fyrir umboðssvik . Voru þeir allir fimm dæmdir sekir í héraði . Jóhannes og Pétur voru hins vegar þeir einu tveir sem áfrýjuðu málinu til Landsréttar . Í dómi Landsréttar kemur fram að ekki sé fallist á kröfu þeirra um að málið sé fyrnt út frá 10 ára fyrningarreglu , en rúmlega 11 ár eru frá því að íslenska ríkið tók bankann yfir . Var það vegna þess að ákært hafði verið áður en fresturinn rann út . Landsréttur tekur undir með héraðsdómi um að markaðsmisnotkun hafi átt sér stað , en telur hins vegar að ákæruvaldið hafi ekki tekist að sýna fram á að háttsemi Péturs hafi verið þess eðlis að hún varðaði refsingu . Hins vegar telur dómurinn að þegar litið sé til stöðu Jóhannesar innan bankans og upplýsinga sem hann hafði fengið um stöðu bankans í eigin hlutabréfum , hafi hann átt að vita , eða hlotið að vita af hinum umfangsmiklum kaupum deildar eigin viðskipta á hlutabréfum í bankanum og jafnframt að honum hefði ekki getað dulist að þau gátu ekki byggst á viðskiptalegum sjónarmiðum . Er hann því sakfelldur . Landsréttur telur hins vegar rétt í ljósi langs málareksturs og óútskýrðum töfum að ekki sé hægt annað en að skilorðsbinda refsingu Jóhannesar . „ Tæplega níu ár eru síðan Fjármálaeftirlitið kærði brot ákærða til sérstaks saksóknara . Með hliðsjón af hinum miklu og óútskýrðu töfum er óhjákvæmilegt að binda refsinguna skilorði svo sem í dómsorði greinir . “ Jóhannes var auk þess dæmdur til að greiða málsvarnarlaun verjanda síns , samtals 4,2 milljónir og helming af eins milljón króna sakarkostnaði . Ríkissjóður þarf hins vegar að greiða helming sakarkostnaðar og 2,5 milljónir í málsvarnarlaun verjanda Péturs .